व्यापारियों को मंडी शुल्क जमा करने नोटिस जारी
गोदामों की जांच करने के बाद एसडीएम की रिपोर्ट पर हुई कार्रवाई
भास्कर संवाददाता | तेंदूखेड़ा
नगर के 7 व्यापारियों को मंडी शुल्क जमा करने नोटिस जारी किया गया है। गेहूं खरीदी के दौरान नगर के व्यापारियों के द्वारा गेंहू का स्टाक गोदामों में किया जा रहा था। जिसकी शिकायत तेंदूखेड़ा एसडीएम से की गई थी। एसडीएम ने व्यापारियों की गोदामों की जांच कर रखे हुए गेहूं चना का पंचनामा तैयार कर मंडी अधिकारी को दिया था। अधिकारी ने 5 माह बाद नोटिस जारी कर कार्रवाई शुरू की है। जिसमें नगर के 7 व्यापारियों को गोदामों में रखे गेहूं, चना के दस्तावेज न होने की स्थिति में 5 लाख 25 हजार 189 रूपए मंडी शुुल्क जमा करने के नोटिस जारी किए गए हैं।
एसडीएम के प्रतिवेदन के 5 माह बाद मंडी अधिकारियों ने मात्र नोटिस काटने की कार्रवाई की है जबकि मंडी कार्यालय में व्यापारियों के द्वारा खरीदी गई किसानों की फसल तथा मंडी से निर्यात की किसानों की उपज की पूरी जानकारी होती है, साथ ही प्रत्येक पंजीबद्ध व्यापारी की गोदामें कहां निर्मित हैं, तथा व्यापारियों की गोदामों में एक नंबर का माल कितना और कब तक रख गया है इसकी भी जानकारी होती है, इसके बाद भी मात्र फार्मेल्टी पूरी करने के लिए नोटिस जारी किए गए हैं। वेतनभोगी कर्मचारी तथा एक सहायक उप निरीक्षक ही नगर की उपमंडी चला रहे हैं। 8 में से 6 कर्मचारी प्रतिदिन नहीं आते हैं। अगर किसी दिन आ जाएं तो 5 बजे आफिस छोड़कर जबेरा या दमोह चले जाते हैं। जिस कारण व्यापारियों के आने जाने बाले वाहनों पर ध्यान नहीं दिया जाता है। कुछ वाहनों की जानकारी होने के बाद भी कार्यवाही नहीं की जाती है।
इन्हीं जारी किए गए नोटिस
जिन व्यापारियों को नोटिस दिए गए उनमें चौधरी ट्रेडर्स, तारण तरण ट्रेडिंग कंपनी, अनमोल ट्रेडर्स, सिंघई ट्रेडिंग कंपनी, नीरज ट्रेडर्स, सुरेशचंद परमानंद जैन, सिंघई ट्रेडर्स के नाम शामिल हैं
रिमांडर दिया जाएगा
कृषि उपज मंडी जबेरा के लेखापाल बसंत खरे का कहना है कि 7 व्यापारियों को नोटिस जारी किए गए हैं और उन्हें 15 दिन का समय दिया है। अगर इस बीच उनके द्वारा दस्तावेज उपलब्ध नहीं कराए जाते तो पुनः रिमांडर दिया जाएगा।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva